Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2791/1999 του Συμβουλίου, της 16ης Δεκεμβρίου 1999, για τη θέσπιση ορισμένων μέτρων ελέγχου που εφαρμόζονται στη ζώνη της σύμβασης για την μελλοντική πολυμερή συνεργασία στον τομέα της αλιείας στον Βορειοανατολικό Ατλαντικό

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το 1998 εγκρίθηκε ένα σύστημα ελέγχου από την Επιτροπή Αλιείας του Βορειοανατολικού Ατλαντικού (CPANE) και άρχισε να ισχύει την 1η Ιουλίου 1999. Το σύστημα αυτό προβλέπει ιδίως μέτρα ελέγχου που εφαρμόζονται στα σκάφη των συμβαλλομένων μερών που αλιεύουν στη ζώνη, ένα σύστημα επιθεώρησης στη θάλασσα με αμοιβαία επιθεώρηση καθώς και τη δίωξη των παραβάσεων και τον έλεγχο στα λιμάνια κάθε σκάφους μη συμβαλλομένου μέρους.

Το σύστημα αυτό μεταφέρθηκε στο κοινοτικό δίκαιο με τον κανονισμό (ΕΚ) αριθ. 2791/1999 του Συμβουλίου της 16ης Δεκεμβρίου 1999, για τη θέσπιση ορισμένων μέτρων ελέγχου που εφαρμόζονται στη ζώνη της σύμβασης για τη μελλοντική πολυμερή συνεργασία στον τομέα της αλιείας στον Βορειοανατολικό Ατλαντικό.

Το Συμβούλιο της 22ας Νοεμβρίου 1999 αποφάσισε μεταξύ άλλων τη θέση σε εφαρμογή μιας "ειδικής ρύθμισης" που αφορά την κοινοτική επιθεώρηση και εποπτεία για το έτος 2000, με την οποία κατανέμονται τα καθήκοντα ελέγχου μεταξύ των κρατών μελών και της Επιτροπής.

Η διάρκεια της εν λόγω "ειδικής ρύθμισης" θα έπρεπε να επιτρέψει την αξιολόγηση των αντίστοιχων υποχρεώσεων της Επιτροπής και των κρατών μελών, ενώ η Επιτροπή θα έπρεπε να παρουσιάσει, μέχρι τις 30 Σεπτεμβρίου 2000 το αργότερο, προτάσεις για τη δημιουργία ενός οριστικού καθεστώτος.

Παρά το γεγονός ότι μία αξιολόγηση βρίσκεται στο στάδιο της πραγματοποίησης, φαίνεται σήμερα ότι η ετήσια αυτή περίοδος είναι υπερβολικά σύντομη προκειμένου να εκτιμηθούν πλήρως τα προβλήματα που αφορούν τη θέση σε εφαρμογή του συστήματος ελέγχου CPANE. Αφετέρου, κινήθηκε πρόσφατα μία διαδικασία συνολικού προβληματισμού εκ μέρους της Επιτροπής όσον αφορά τον έλεγχο στα διεθνή ύδατα και, ιδιαίτερα, όσον αφορά την εφαρμογή εκ μέρους της Κοινότητας των συστημάτων ελέγχου που έχουν θεσπισθεί από τις περιφερειακές οργανώσεις αλιείας για τις αντίστοιχες ζώνες τους.

Για τους δύο αυτούς λόγους, είναι επιθυμητή η παράταση της διάρκειας της ειδικής ρύθμισης μέχρι την 31η Δεκεμβρίου 2003, προκειμένου η Επιτροπή να υποβάλει προτάσεις μέχρι την 30η Σεπτεμβρίου 2003 το αργότερο και, κατά συνέπεια, η ανάλογη τροποποίηση του κανονισμού 2791/1999.

Η Επιτροπή προτείνει στο Συμβούλιο να εγκρίνει τον παρόντα κανονισμό.

2000/0280 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2791/1999 του Συμβουλίου, της 16ης Δεκεμβρίου 1999, για τη θέσπιση ορισμένων μέτρων ελέγχου που εφαρμόζονται στη ζώνη της σύμβασης για την μελλοντική πολυμερή συνεργασία στον τομέα της αλιείας στον Βορειοανατολικό Ατλαντικό

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας και ιδίως το άρθρο 37,

την πρόταση της Επιτροπής [1],

[1] ΕΕ C ... της , σ. .

τη γνώμη του Ευρωπαϊκού Κοινοβουλίου [2],

[2] ΕΕ C ... της , σ. .

Εκτιμώντας τα εξής:

(1) Ο κανονισμός (ΕΚ) αριθ. 2791/1999 του Συμβουλίου, της 16ης Δεκεμβρίου 1999, για τη θέσπιση ορισμένων μέτρων ελέγχου που εφαρμόζονται στη ζώνη της σύμβασης για τη μελλοντική πολυμερή συνεργασία στον τομέα της αλιείας στον Βορειοανατολικό Ατλαντικό [3] προέβλεψε, στο άρθρο 30, την εφαρμογή ορισμένων άρθρων σε ειδική βάση μέχρι την 31η Δεκεμβρίου 2000 και η Επιτροπή πρέπει, μέχρι τις 30 Σεπτεμβρίου 2000 το αργότερο, να παρουσιάσει προτάσεις με σκοπό την κατάρτιση ενός οριστικού καθεστώτος.

[3] ΕΕ L 337 της 30.12.1999, σ. 1

(2) Εν αναμονή της πρότασης για την κατάρτιση ενός οριστικού καθεστώτος, θα έπρεπε να προβλεφθεί η παράταση της ειδικής εφαρμογής του άρθρου 6, παράγραφοι 2 και 3, καθώς και των άρθρων 8, 10 και 11 μέχρι την 31η Δεκεμβρίου 2003.

(3) Κατά συνέπεια, ο κανονισμός (ΕΚ) αριθ. 2791/1999 πρέπει να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2791/1999 τροποποιείται ως εξής:

1. Οι υποσημειώσεις οι οποίες εμφαίνονται στο άρθρο 6 παράγραφος 3 , καθώς και στα άρθρα 8, 10 και 11 διαγράφονται.

2. Στο άρθρο 30, η ημερομηνία "31 Δεκεμβρίου 2000" αντικαθίσταται από την ημερομηνία "31 Δεκεμβρίου 2003" και η ημερομηνία "30 Σεπτεμβρίου 2000" αντικαθίσταται από την ημερομηνία "30 Σεπτεμβρίου 2003".

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος